**主辦機構**

**香港盲人輔導會**

**香港賽馬會社區資助計劃–視障人士家庭資源中心**

**《瞳你唱出好戲勢》音樂劇**

**劇本集**

**項目贊助**

**Mabs Mardulyn Charitable Foundation**

**《瞳您唱出好戲勢—音樂劇場》之源起**

承蒙Mabs Mardulyn Charitable Foundation的支持及贊助，香港盲人輔導會視障人士家庭資源中心得以於2021年2月開展為期一年的《瞳您唱出好戲勢—音樂劇場》培訓計劃，為中心「心SING合唱團」及「夢想話劇團」的團員提供一系列的藝術培訓課程。從而發掘及培育團員們的音樂潛能，為視障兒童及青年與健視學生有一個交流平台，讓他們有親身接觸的機會，並透過互動溝通與交流，互相學習及欣賞對方，提升社會大眾對視障人士的認識及關注，達致傷健共融。

「心SING合唱團」自2014年成立以來，積極推動視障兒童及青年的藝術培訓。由指揮甄采霖女士、敲擊及專業聲樂導師朱沛翹先生及鋼琴伴奏廖傑康先生專業領導，教授團員如何運氣、發聲、合唱和敲擊等，並配合整個音樂劇場的綵排及演練，提升團員與導師間之默契及團隊合作精神。

「夢想話劇團」於2015年成立，由中心視障會員、家長及學生義工組成，由戲劇導師兼註冊社工梁皓恩女士及專業話劇導師李欣怡女士任教。話劇團以「夢想」命名，希望以戲劇形式來感染身邊每個人，每個人都可以有夢想，只要不斷努力夢想必成！

**行政總裁的話 — 譚靜儀女士**

中心舉辦藝術活動及訓練項目已有十七年之經驗，而恆常舉行之「心S I N G 合唱團」及「夢想話劇團」訓練亦分別有七、八年之久。參與之團員已經對戲劇或合唱有一定的認識及掌握，過往亦曾作多次的公開演出，包括：「視」空拯救音樂劇場、吹夢舞台．音樂智才藝賞、暑期大匯演、F R C 2 0周年「燃亮愛」音樂劇及「音樂無疆界、聖誕快樂共融」心 Sing 合唱團五週年音樂會等。

承蒙 M a b s M a r d u l y n C h a r i t a b l e F o u n d a t i o n 支持及贊助，讓「心 S I N G 合唱團」及「夢想話劇團」繼「燃亮愛」音樂劇表演後，有機會再度攜手合作，演出取材自視障團員親身經歷而改編而成的《瞳您唱出好戲勢─音樂劇場》。故事講述女主角欣欣如何以樂觀積極的態度，化解因先天失明而導致跟家人及親朋好友間的誤會。而劇中之所有歌曲亦是因應劇情由專業人士自創而成，確是一套非常勵志及有意義的原創音樂劇。

藉此機會，除了要感謝多年來合唱團及話劇團的導師們悉心的培育及不辭勞苦的指導，推動團員們盡情發揮其音樂及演戲潛能，當然不能缺少中心之同事作強大的後盾，與導師及團員們並肩同行，令整個計劃得以順利完成，持續展現本會「以人為本．啟導同行．多元共融．群策同心」的核心價值。

**復康服務總監的話 — 曾淑儀女士**

無論是暑期大匯演，還是聖誕的演出，除了看到團員們努力練習的成果外，就是看到他們和家長們臉上喜悅的笑容。曾經有位媽媽，在一次演出後眼泛淚光向我說多謝我們，她說她很感動，因為從來也不能想像孩子以前連面向人們說話也害羞，現在卻能站在台上高歌。

事實上，要說多謝的是我們。感謝家長們對孩子和我們的信任，讓他們嘗試以前無法想像的事情。感謝孩子們的用功，勇於學習他們未曾試過的東西。也要感謝導師、同事，以人為本，因材施教，在各個孩子身上找到不同的恩寵，一起在舞台上發揮所長。

這劇本集不單是總結是項計劃的成果，還是他們多年來努力的印記。在此也特別感謝插畫家温柏萱為這劇本集添上色彩！

**視障人士家庭資源中心**

**中心主任的話 — 楊可欣女士**

經過這一年多的密集式排練，期待已久的音樂劇終於可於2 0 2 2 年7月正式在舞台上舉行首演了！這一年來，團員們經歷了很多不可預期的困難和挑戰，如要出席持續大半年之假日排練、有住宿舍之團員未能參與實體排練、有應屆考生因要預備高考而暫別大家、因社交距離防疫措施而改為網上排練，以及演出前一星期獲知表演場哋因疫情關係必須暫時關閉，以致表演需要延期等等……這一切，在導師及同事們的「群策同心」帶領下，幸能一一迎刃而解！

因此，我們製作了這劇本集，總結這計劃的經歷及成果，讓大家共同見證這班團員們的進步及成長！

**角色背景**

**欣欣**

先天全失明，家中獨女，與益力多為好朋友。

**益力多**

先天低視能，家中獨子，與欣欣為好朋友。

**欣欣媽咪**

十分疼愛女兒欣欣，但工作繁忙與女兒少溝通。

**益力多媽咪**

十分疼愛兒子益力多，會主動支持及鼓勵兒子。

**丁舅父**

十分疼愛欣欣，希望兩名兒子了解視障人士的感受。

**Miu舅母**

十分疼愛欣欣，希望兩名兒子了解視障人士的感受。

**大表哥**

性格主動，喜歡打遊戲機，不了解欣欣視障的需要及感受。

**細表哥**

性格被動，以哥哥為榜樣，不了解欣欣視障的需要及感受。

**丘老師**

與學生關係良好，十分照顧學生的需要及感受。

**同學們**

用心學習，對視障人士了解不深。

**序幕**

合唱團: 《Today》

Today while the blossoms still cling to the vine

I'll taste your strawberries

I'll drink your sweet wine

A million tomorrow shall all pass away

Ere we forget all the joy

That is ours today

I'll be a dandy, and I'll be a rover

You'll know who I am by the songs that I sing

I'll feast at your table, I'll sleep in your clover

Who cares what tomorrow shall bring

大欣旁白: 我係欣欣。 好多謝你哋同我一齊返返去呢段回憶入邊，係嘞， 你哋有冇好朋友架? 又或者有冇試過收到啲咩禮物令你好開心嘅呢?

(益力多家)

(欣欣媽咪拖着欣欣剛到益力多家)

(益力多與媽媽迎接着)

欣媽: (向益媽)真係麻煩晒你呀，晏啲婆婆會來接返欣欣。

益媽: 唔好咁客氣啦，你知阿益睇嘢唔清楚，平日都係一個人喺屋企玩，依家兩個人就有伴啦!多啲帶欣欣過嚟玩啦!

欣媽: 我都唔好意思成日打攪你哋，喺屋企我冇俾欣欣用手杖㗎; 益力多，你可唔可以幫我照顧欣欣呀?

益: 冇問題，呢度係我主場!

益媽: 你呀，唔撞親算好喇!

益: 邊有喎?

欣媽: 唔好意思，我夠鐘返工啦，益力多，你幫我帶欣欣入去呀，唔該。

益: 收到，欣欣過嚟呢邊坐!

欣: 好啊!

欣媽: 欣欣，記住聽姨姨話，知道嘛?

欣: 知道啦媽咪。

益媽: 我送你出去呀!

欣媽:好呀唔該。

(益媽暫離台送走欣媽) (益玩着扭計骰)

欣: 你睇唔睇到野㗎?你係咪都有視障㗎?

益: 我睇到少少影囉，不過我可以讀故事書俾你聽㗎。

欣: 我鍾意自己讀多啲，你有冇點字書?

益: 冇啊。

欣: 咁你開電視俾我睇得㗎啦，唔該。

益: 媽咪話要食完飯先可以開電視。

欣: 哦。

益: 你有冇摸過菜蟲啊?上次幫阿媽洗菜捉到一條。

欣: 咁核突!

益: 你鍾意食咩啊?

(益媽入)

欣: 嗯⋯⋯

益媽: 欣欣啊，你鍾意食乜嘢講俾姨姨聽，姨姨下次煮俾你食!

欣: 我冇所謂㗎，咩都食，多謝姨姨。

益: 媽咪我想食橙汁雞翼啊!

益媽: 煮緊啦。

益:好野!

益媽: 我去煮飯先啦，你幫我照顧住欣欣啊!

益: 收到!

(益媽走)

益: 平時我都係自己一個喺屋企玩，第一次有人陪我咋。

欣: 我就係第一次有人唔俾我睇電視。

益: 我同你傾偈仲好啦!

欣: 我唔知，傾乜嘢?

《我們都一樣》

欣: 面對漆黑的絕境

誰人會有共鳴

未見天空中高掛著我生命

我未能看清 我未能打開心傾聽

無人明白我 每秒該怎麼高興

益: 望向漆黑的夜空 為何我會動容

沒有膽登峰 想棄掉我的夢

似沒人會懂 似沒人體恤這傷痛

誰人明白我 每秒該怎麼英勇

益，欣: 其實我想搵個好朋友同我傾偈。

欣: 但係我覺得冇人明白我。

大益旁白: 即使過咗咁多年既今日，我都仲好記得，呢一日就係我哋同路嘅開始。嗰日係我第一次見佢，我覺得欣欣好勇敢，因為如果當世界一片漆黑既時候，我唔知我仲有冇勇氣行落去。

**第一幕 生日PARTY**

（場景在表哥家）

Miu舅母: (一邊抺枱)喂喂喂，你哋唔好再打機啦吓，你哋啲功課做晒未啊?

大表哥: 得啦，差唔多啦，好快(向細表哥)喂啊!就死啦!

細表哥: 幫緊你幫緊你!

大表哥:點解我呢個咁聰明嘅人要對住你兩個啊!

欣: 我睇唔到姐，我唔係聾㗎，大表哥，做人要積吓口德。

細表哥: 阿哥，即係話你做人要有公德心。

大表哥: 你讀好啲中文先同我講嘢啦!

欣: 大表哥啊!

大表哥: 咩啊?

欣: 你呢，派咗成績表未啊?(欣偷笑)

大表哥: 喂啊唔好講呢啲! 陣間喺老豆面前唔好提啊你!

欣: 睇吓你點對我囉!

(欣電話訊息響)

欣媽旁白: 欣欣，喺丁舅父舅母度乖乖哋啊!我晏啲過嚟接你!

欣: 知啦，媽咪你快啲嚟接我喎!

欣媽旁白: 生日快樂啊，媽咪愛妳!

欣: 咦，媽咪你好肉麻呀!

(鎖匙關門聲重疊)

(丁舅父回來，拎住蛋糕盒)

丁舅父: 老婆返嚟啦!

舅母: 老公你返嚟啦?

丁舅父: 欣欣，生日快樂啊!

欣: 多謝最靚仔最親愛嘅丁舅父!

丁舅父: 丁舅父買咗朱古力蛋糕俾妳啊!

欣: Oh, so sweet~

大表哥: 咩朱古力蛋糕啊，咪又係黑森林。

丁舅父: 你哋兩隻野仲喺度打機?啲功課做晒未?

大表哥: 問你呀細佬!

細表哥: 仲爭啲⋯⋯

欣: 舅父，係喎，今日好似派⋯⋯

(大表哥立刻掩着欣的嘴巴)

大表哥: 表妹，生日快樂呀!祝妳永遠都係咁口齒伶俐!

丁舅父: 喂，即係未做晒功課啦!快啲熄機做功課，如果唔係你哋唔好食飯。

欣: 丁舅父真係英明嘅領導啊!

丁舅父: 使乜講?

大表哥: 欣欣夠淨係成日喺度睇YouTube啦，又唔見你哋話佢。

丁舅父: 欣欣呀你做晒功課未?

欣: 梗係⋯⋯做!晒!啦!係咪啊丁舅母?

Miu舅母: 係啊，欣欣平時做晒啲功課，都冇打機，點同你哋?

大表哥: 因為佢睇唔到啫。

丁舅父: 邊個教到你咁冇禮貌㗎!

大表哥: 老豆，咪係你囉。

細表哥: 阿哥，都叫你積吓啲公德心啦!

丁舅父: 乖仔!

大表哥: 你哋根本就係偏心!

丁舅父: 老婆，你平時點教仔㗎?

Miu舅母: 你係咪想家法侍候啊?

丁舅父: 食飯啦，仲打機!快啲過嚟!

(大表哥，細表哥不情願哋放下手掣，欣想動身幫手)

欣: 我幫你哋手丫。

丁舅父: 仲玩，行啦!

(各人在餐桌前)

欣: 舅母，唔好意思呀!我可以幫手開枱㗎，上次係唔小心⋯⋯

大表哥: 打爛咗阿媽最鍾意隻碟啊嗎?

細表哥: 表妹睇唔到嘅!

大表哥: 你係咪我細佬嚟㗎，唔係幫我嘅咩?

細表哥: 係喎，欣欣你又睇唔到，都係唔好幫手啦。

丁舅父: 你哋仲講?!食唔食飯㗎?

大，細: 哦。知道喇老豆。

大表哥: 嘩，好大條魚呀!

丁舅父: 同你講咗幾多次唔好飛象過河?(向兩個表哥)你哋好肚餓咩?

細表哥: 阿爸，我哋可唔可以食咗蛋糕先?

舅父: 淨係掛住食。算啦，我哋今晚破例食咗蛋糕先!

大表哥: 我要隻熊仔!

細表哥: 我都要啊!

舅父: 唔得唔得，隻熊仔應該留俾欣欣。

欣: 唔緊要啦舅父，俾表哥食啦⋯⋯

舅父: 欣欣真係乖，啊仔啊，你哋兩個係表哥，欣欣睇唔睇到都好，你哋都應該照顧表妹㗎。

(眾人開始變成沒有聲音的形體，欣像旁觀者看着他們)

《我是誰》

女:欣欣 Happy Birthday to me

由我的岀生開始 都在想 我並不是獨一的存在

感恩 有大家的呵護 沿路一起走過 每樂與苦

我是幸福 對嗎

丁舅父一家:我們和你不一樣 過著平凡的日常

我們能望到夕陽 難道你不知道嗎

女:我看不到

家:我看到

女:世界色彩我沒有

合:沿路感受到的風景兩樣

女:畫面充斥着黑暗

家:世界一樣沒第二個

女:就是我看不到 我看不到

家:我看到

女:世界色彩我沒有

合:沿路感受到的風景兩樣

女:畫面充斥着黑暗

家: 世界一樣沒第二個

合: 就是你(我)看不到 藍紫青的美

丁舅父: 欣欣，生日快樂啊!

欣: 多謝你哋啊，多謝你哋陪我過生日。

大欣旁白:雖然我睇唔到，但係好彩有你哋係我身邊一直陪着我。 不過如果可以嘅話，其實我都想好似表哥一樣，可以冇限制咁，周圍玩、周圍衝、周圍跑，然後睇到唔一樣嘅風景。

**第二幕 小禮物**

（班房）

丁同學: 你做咗功課未啊?

Ivan同學: 未做呀!

雄同學: 我有啊!

天同學: Miu Miu，你陣間放學去邊啊?

Miu同學: 返屋企囉!

益: (拍欣)生日快樂喎!

欣: 多謝你，仲以為你唔記得添。

益: 我捉咗菜蟲送俾你啊!(等欣反應)講笑咋，嗱! (拿出一個公仔鎖匙扣)送俾你，你摸吓啲毛幾舒服!

欣: 係毛公仔鎖匙扣啊!多謝你啊。益力多，佢係唔係粉紅色㗎?

益: 你點知㗎?

欣: 因為粉紅色靚囉。

益: 咁你食嗰個生日蛋糕係咪粉紅色?

欣: 我唔知呀，不過係朱古力味。

益: 咁即係朱古力色囉!你幾時去我屋企玩啊? 媽咪買咗扭計骰俾我，可以同你一齊玩，我依家玩得好快㗎。

欣: 媽咪晚晚都要返工，我都想去你屋企玩啊。知唔知我婆婆成日喺屋企播粵曲，就嚟聽到識唱。

雄同學: 粵曲?!落街冇錢買麵包，唉!借錢又怕老婆鬧!

益: 你又識?

雄同學: 我阿嫲都係醉心粵劇~

(丘老師出現在雄同學背後)

丘老師: (咳咳咳)

(眾同學大笑)

(學校鐘聲)

丘老師: 好啦，上堂啦!

雄同學: 各位同學，起立。

同學們: 丘老師早晨。

丘老師: 請坐。嗱，各位同學，啱啱就考完晒試啦!輕鬆晒，下個星期一就係聖誕聯歡會，提一提你哋每人要準備一份$50嘅聖誕禮物同其他同學交換禮物啊，知唔知道?

同學們: 知道。

天同學: 唔知今年抽到乜嘢呢，舊年我抽到嗰本筆記簿好靚，Ｍiu Ｍiu你想抽到咩禮物啊?

Miu同學: 我想抽到巴斯光年嘅野啊!Ivan咁你呢?

Ivan同學: 我唔要抽到美少女戰士!

丁同學: 你唔想抽到美少女戰士嘅嘢呀? 喂，俾啲嘢你睇。

(丁拍Ivan膊頭) 變身!我要代表月亮懲罰你!

同學們: 啊!嚇死人咩 (眾人大笑)

欣: 丁，咁你想要乜嘢聖誕禮物?

(突然雄同學好像有默契般熄燈)

丁同學: (將課本卷成筒狀)唔該!

合: 《Lonely Christmas》

Lonely Lonely Christmas

Merry Merry Christmas

明日燈飾必須拆下

換到歡呼聲不過一剎

女同學們:如果可以嘅話，我想有個女朋友陪我過聖誕。

(眾女同學扮成作嘔的樣子)

女同學們: 你估你係姜B咩?

(丁扮成嬌俏的狀態)

欣: 嚟啦，567(拍手)

合: 《蒙著嘴說愛你》

So I say I love you

只有愛恆久不枯

生活在劫難裡 心靈從未給沾污

(突然老師拍枱，反差的一齊合唱)

丘老師:Chotto matte!

合: 天給我貧病困苦 笑著去吃苦 沒怨恨誰人可惡

So I say I love you 花半秒唇齒功夫 使淡靜歲月變豐富

即使要蒙著我嘴 我亦可高呼 全憑愛令我堅持 還有你悉心照顧

天同學: (將課本一樣卷成筒狀)(搶着唱)中學生不應談戀愛~~~啊~~~

丁同學: 你班姜糖，小心糖尿病啊!

丘老師: 好啦好啦上堂啦!

(眾同學在後邊碎嘴，與欣形成對比)

欣: 丘老師⋯⋯

丘老師: 咩事呀欣欣?

欣: 如果我⋯⋯唔知⋯⋯

丁同學: 唔知想要咩禮物好?

益: 欣欣，其實你想講乜嘢啊?

欣: 嗯，冇嘢啦⋯⋯

(只有欣在憂愁地思考着)

丘老師: 大家專心返嚟上堂啦。打開課本。上次講過生命教育，要愛惜自己尊重他人，大家有冇例子可以俾我聽啊?

同學們: 我有，我有!丘老師我有!

丘老師:丁丁你講。

丁同學: 我，我唔知喎，唔係又留堂呀嗎?

**第三幕 欣欣家**

大欣旁白: 我做緊點字，同其他人唔同嘅，我係靠自己嘅手指、觸覺、感覺去感受所有嘢，細細個開始我就知道屋企環境唔係咁好，我哋係單親家庭，媽咪成日都要好勤力返工賺錢養我，雖然媽咪一直都唔出聲，但其實我知道㗎，有時我覺得，我比可以睇到野嘅人，睇得更淸楚，所以⋯⋯

（欣家）

(欣在家做功課(打點字))

欣媽: 嘩，件衫好靚呀!欣欣，舅父舅母買咗件靚衫俾你，質地好舒服㗎，你摸吓! (俾欣欣摸)

欣: 係喎，件衫咩色㗎?

欣媽:係粉藍色，好襯你㗎!啱晒喇，遲吓聖誕節你可以着啦!

欣: 媽咪，你放假嗱?

欣媽: 係好想，但係要返工啊!點都好啦，你生日，媽咪一定記得，遲啲會有份神秘禮物送俾你。

欣: 你陪住我就係我最好嘅生日禮物。

欣媽: 你呀，成日賣口乖!其實媽咪以前都係咁氹婆婆㗎，好喇!唔嘈你做功課，媽咪都要check吓單。

欣: 係啊媽咪，下星期一學校呢⋯⋯

欣媽:學校⋯⋯嗰個丘老師，係咪你班主任呀?

欣: 係呀，做咩?

欣媽: 諗住聽日搵佢傾吓，睇吓呢期書簿費，可唔可以褪去下個月交。

欣: 吓?媽咪你唔係有返工嘅咩?

媽:係有⋯但呢兩個月真係⋯婆婆跌親，都要睇跌打;洗衣機突然間壞咗又要整，張單要找數喇;仲有今期水費，唔知咩事，比往史多咗成倍;樣樣堆埋一齊嚟，點預啊⋯

(欣欣離開座位)

欣: 媽咪，你係咪好辛苦呀?

欣媽: 欣欣呀，媽咪有你，唔辛苦嫁!無論點，我哋都會一齊行落去架嘛，喺咪?

欣: 嗯!

欣媽: 放心啦，媽咪會撐得住嘅!好嘞，(欣媽拖著欣返回座位) 坐返埋位做功課先，媽咪去煮你最鍾意嘅滷水鷄脾。

欣: 媽咪⋯⋯咁下星期⋯⋯

欣媽: 下星期⋯⋯下星期咩事啊?

欣: 嗯，冇嘢啦!

欣媽: 儍瓜，快啲做埋啲功課，我去煮飯先喇!陣間開機洗埋件衫先。

欣: 哦⋯⋯(自言自語)下星期一聖誕歡會要交換禮物，咁⋯⋯ (突然想起，找出益力多的毛毛鎖匙扣)

**第四幕 過馬路**

(過馬路聲效)

(大家在不同地點的馬路等着紅綠燈;

益媽，欣媽看到轉綠燈，做加油動作;

益力多嘗試快步走過馬路;

欣用着一支又粗又舊又長的盲人手杖試探哋戰戰兢兢過馬路;)

二人媽咪一直在後面為他們打氣;

最後兩人面向觀眾)

(Black out 環境聲效轉變)

大欣旁白: 有一段時間我好怕過馬路，我覺得條街好多雜聲、好嘈， 嘈到我聽唔清楚交通燈嘅聲，越聽唔到就越亂，好驚撞到人，仲覺得個個都怕咗我。但其實媽咪一直係我後面，從來冇離開過。

大益旁白: 我只係見到啲影，我連顏色都分唔清楚，但係我會好專心咁聽住周圍啲聲。 我知道我要繼續行落去，我唔知自己可以行到幾遠，但係我知道前面仲有路，仲有媽咪。

**第五幕 聖誕聯歡會**

(學校班房進行聖誕聯歡會，各人拿着禮物)

合: 《 Jingle bells》

Jingle bells! Jingle bells! Jingle all the way!

Oh, what fun it is to ride, In a one horse open sleigh!

Jingle bells! Jingle bells!

Jingle all the way!

Oh, what fun it is to ride, In a one horse open sleigh!

丘老師: 各位同學，遊戲開始啦，Music!

(各人跟隨音樂互傳禮物)

(當音樂停頓手上那份禮物就是自己)

合: 《 We wish you a merry Christmas》

We wish you a merry Christmas

We wish you a merry Christmas

We wish you a merry Christmas and a happy new year

丘老師: 未得!(繼續傳)

合: Good tidings we bring to you and your kin

We wish you a merry Christmas and a happy new year

丘老師: 仲未得喎，唔該音樂!(繼續傳)

合: We wish you a merry Christmas

We wish you a merry Christmas

We wish you a merry Christmas and a happy new year

丘老師: 停!好啦，每人都抽到其他同學嘅禮物呀嘛係咪?

學生們: 抽到!

丁同學: 丘老師，可唔可以拆禮物呀?

益同學: 我好心急好想快啲知道係咩嚟!

丘老師: 好啦，拆啦!

(各同學興奮哋拆開自己禮物)

丁同學: 喂!邊個真係送美少女戰士啊?

天同學: 係我送㗎!你係咪好鍾意?

丁同學: 啊，我真係好鍾意呀⋯⋯多謝!

雄同學: 楊桃?唔係呀嗎!你估而家中秋節?

丁同學: 喺一田買要49.9㗎，日本貨，yeah!

Ivan同學: 喂，我可以借把劍俾你叉住食喎!唔好咁勞氣啦!

天同學: 嘩!係聖誕老人啊，Miu Miu 你嗰隻係咪恐龍啊?

Miu同學: 係呀，係恐龍啊。

丘老師: 欣欣，你抽倒咩啊?

欣: 我諗應該係簿。

雄同學: 米奇老鼠嚟㗎!

丘老師: 咁益力多你呢?

益: 呢個公仔鎖匙扣⋯⋯(向欣)唔係我送俾你嘅咩欣欣?你點可以攞出嚟做抽獎禮物㗎?

欣: 對唔住呀，我⋯⋯

丁同學: 唔係呀嗎，攞人哋送俾佢嘅嘢拎出嚟交換?

雄同學: 咁樣真係好冇禮貌囉!

(益走向欣面前) (扔下鎖匙扣)

益: 你真係好過份啊，我對你咁好!

欣: (欣衝向益想解釋)唔係呀，你聽我講⋯⋯我唔係特登㗎，我唔敢叫我媽咪買禮物啊!

益: 我唔想聽呀!

(益發脾氣不小心推開欣)

(眾人大叫)

丘老師: 益力多?你做咩?

益: 丘老師，係欣欣唔啱!

丘老師: 欣欣，益力多，你哋同我出嚟!

(欣媽在學校門口等欣)

(欣匆匆的出來，充滿傷心又憤怒)

(媽追出)

(益媽和益在後邊看在眼裏)

欣媽: 欣，你等埋我⋯⋯係咪有咩事?你講俾媽咪聽啦!

欣: 都係因為媽咪你!如果唔係你我唔洗咁㗎!

欣媽: 咁究竟發生咩事呀?

欣: 我唔知要點做啊，益力多佢嬲咗我。

《愛一直都在》

欣:沒有盡頭的路 每步確實多煎熬

踏進世界之中 才覺沒有出路

為何讓我來到 不屬於我的軌道

勉強前行 我如何看得到

欣媽:每日每夜還有我在 縱使幾多障礙賽 沿途陪你走進這人海

欣媽、欣: 要是困難無從更改 面前問題未能掩蓋 還害怕一生當你負載

(獨白)

欣: 我唔想你咁辛苦，見到你咁辛苦返工，我都唔敢叫你買聖誕禮物抽獎。

欣媽: 我唔辛苦，呢啲全部都係我自願，見到你我又點會辛苦呢?

益: 媽咪啊，我⋯⋯

益媽: 傻瓜

欣媽: 你有乜嘢要同媽咪講

欣、益: 慶幸每步還有你在 縱使幾多障礙賽 沿途和你走進這人海 合: 其實世事何其精彩 別原地停下來感慨

欣媽、益媽: 圍在你身邊的滿是愛

(欣、益:圍在我身邊的滿是愛)

合: 承諾這一生不會離開

這是愛

欣媽: 欣欣，我哋返屋企囉?

欣: 好丫媽咪

(欣、欣媽台右出，台上只有益、益媽)

益媽: 益力多，我哋之後多啲叫欣欣上嚟食飯好唔好?

益: 好啊，媽咪我係咪好衰?

益媽: 點解咁講啊?

益: 原來欣欣一直都好錫媽咪，我唔知原來佢哋屋企係咁樣，頭先仲發咗欣欣脾氣。

益媽: 其實每一個人都有自己嘅優點，你知唔知自己嘅優點係乜嘢?益: 好似冇喎，欣欣讀書叻過我，其他人運動都叻過我。

益媽: 媽咪見到你對欣欣好好，同其他同學仔嘅態度係唔同嘅，呢個就係你嘅優點啦。

益: 係咩?(摸頭)

益媽: (提起手上的一袋橙)益力多啊，你睇吓入面呢啲橙有咩特別?

益: 咪橙囉。

《橙汁》

益媽: 眼前一堆橙子 有扁有圓

吃下去味道不一 有甜有酸

不要比較計算 不要原哋周旋

每人有各種風格 不需抱怨

益: 各人言行舉 有方有圓

各項戰力及資質 有長有短

差距雖有近遠 總有迎面光源

你和我互補短處 增添勝算

合:原來每個人也獨特 有著不同的特質

若你共我並肩出發 成就美好的明日

沿路再別計較得失 潛在能力便會發掘

你我結伴一起 成最可口的橙汁

(獨白)

益媽: 益力多，你對身邊嘅人好友善，同埋好有愛，喺媽咪心目中，你就係嗰個「獨一無二」嘅橙喇。

益:咁我咪好好味囉⋯⋯

益媽: 梗係好好味啦!(益媽摸摸益的頭)

合: 原來每個人也獨特 有著不同的特質

若你共我並肩出發 成就美好的明日

沿路再別計較得失 潛在能力便會發掘

你我結伴一起 成最可口的橙汁

益媽: 益力多，我哋返屋企喇。

益: 好啊媽咪，我要返屋企食橙!

益媽: 冇問題!

**第五幕 教員室**

(學校教員室內有丘老師、欣、欣媽、益、益媽)

大欣旁白: 過咗咁耐，以前啲大事，已經變成回憶裡面一點一滴既小事，但我哋既回憶 錄， 正正就由每件事一點一滴咁儲返黎。

大益旁白: 大個咗之後，我先開始明白，原來好多心結，只要解開就可以繼續行落去，亦 只有繼續行落去，先可以感受更多愛。

丘老師: 唔好意思，啱啱有啲嘢處理，兩位家長你好，我係益力多同埋欣欣嘅班主任， 我係丘老師。

益媽、欣媽: 丘老師妳好!

丘老師: 我知道益力多同欣欣係好朋友，其實今次都係誤會嘅啫，益力多可能又太緊張送俾欣欣份禮物，我知道份禮物對益力多係好有意義。我而家俾返你啦!

益: 唔該老師!

欣: 對唔住啊益力多，因為我見媽咪返工好辛苦，所以我唔敢叫佢再嘥錢買禮物。

益: 我都要講對唔住，媽咪話每個人嘅生活環境都唔一樣，而且面對嘅困境好都好唔一樣，我唔應該淨係喺自己個角度諗人哋。

丘老師: 好叻仔喎益力多，識咁樣講，我知道欣欣視力有特別需要，所以你平時都已經好照顧佢，我好欣賞你㗎!

益: Thank you 丘老師!

欣媽: 其實最大責任嗰個應該係我，近排我多咗返夜，少咗同欣欣傾計，搞到大家咁麻煩，真係唔好意思。

益媽: 我哋明白嘅，一個人帶住個女唔容易㗎!

欣媽: 我習慣咗乜嘢都係自己解決，盡量唔想麻煩身邊嘅人，點知阿欣就學足我，收埋 收埋連阿媽都唔講。

欣: 我下次會講㗎啦!

欣媽:你呀，你係先好講啊!

欣: 我一定會講!益力多你幫我做證!

益: 冇問題，大家放心啦!

丘老師: 如果有咩問題歡迎你哋隨時同我講，最緊要有咩幫到手，唔使客氣㗎。

《燃亮愛》

合:出世到目前 只會感覺到光閃

仍樂意抓緊信念 衝破挑戰

畫面雖多變 可以聽細緻聲演

銀幕裡經典片段 心中百看不厭

(老師走)

(互相告別，益再次將生日禮物送給欣)

益: 欣，送多次俾你，你要開開心心啊!

(欣欣笑)

欣: 你要一直都做我好朋友啊!

益: (大力點頭)嗯!

合: 如果一世活於黑暗 定會不甘心

願意打開心眼 前望精彩倍增

面對該如何起步 蒙著眼也都可做到

只因有悉心指導 才學會攀得更高

踏上光明人生路 全賴那施恩不望報

困境之中荊棘滿途 也願同步 聽心聲細訴

(媽咪從袋中拿出欣的生日禮物，一條頸巾載在欣欣頸上)

欣媽: 欣欣，媽咪遲咗送俾你，生日快樂啊!

欣: 多謝媽咪，好暖啊!

(欣與媽擁抱)

媽: 傻妹。

合: 踏上不平凡的路 蒙著眼也都可做到

衷心奉獻出僅有 扶助軟弱的不跌倒

光明人生路 言謝那施恩不望報

每點關心鋪出拼圖 燦爛前路 愛心足跡遍佈

繼續燃亮愛多美好

(丁舅父家)

丁舅父: 仔呀!我幫你哋報咗啲新野!

細表哥: 我知，咪又係嗰啲⋯⋯

大表哥:中、英、數補習囉!

丁舅父: 錯，係香港盲人輔導會嘅視障體驗活動。

大、細表哥:吓?

(丁舅父，Miu舅母用黑布蒙住二人的眼睛，嘗試帶領着他們走路，二人戰戰兢兢)

舅父: 每人轉兩個圈先，好，試吓行前幾步。再過嚟我呢邊，試吓行去廚房攞可樂，邊個攞到就係佢嘅。哎呀!我唔係廚房啊!好啦，而家除返個眼罩。感覺點啊?係咪好難行呢?

大表哥: (除下黑布)我睇唔到野好驚啊!

細表哥: 我覺得個屋企變得好陌生。

丁舅父: 係呢!我就係嗰日跟咗你哋阿媽去咗盲人輔導會視障體驗，先知道原來睇唔到嘢每一步都係咁難行。

大表哥: 我頭先簡直連行大步啲都唔敢。

細表哥: 阿哥你仲成日蝦表妹。

大表哥: 你冇份嘅?!

細表哥: 我冇⋯⋯你咁大份⋯⋯

大表哥: 得啦得啦!我以後都唔會⋯⋯我開始明少少咁啦⋯⋯

丁舅父: 愚子可教也

(丁舅父、Miu舅母、表哥一起合唱，隨後其他所有人一齊)

《我們都一樣》

欣、益、欣媽、益媽: 面對漆黑的絕境 誰人會有共鳴

未見天空中高掛著我生命 我未能看清

我未能打開心傾聽

無人明白我 每秒該怎麼高興

丁舅父一家，老師: 望向漆黑的夜空 為何我會動容

沒有膽登峰 想棄掉我的夢

似沒人會懂 似沒人體恤這傷痛

誰人明白我 每秒該怎麼英勇

合: 其實世界每刻千變萬化 該怎麼預告

就算再暗再黑天跌下來 用心便能上路

謝謝你伴我每步 謝謝你共我擁抱

其實你我相同 都可為對方鼓舞\*

重複\*

大欣旁白: 大家有冇聽過福禍相依啊?

大益旁白: 意思即係一個人即使係低處既時候，一定點都有啲小確幸係你身邊。

大欣旁白: 好彩我有你依個小確幸喺我身邊咋。我相信，我哋靠住身邊嘅愛。

大益、大欣旁白: 就可以繼續一齊行落去。

～全劇完～

**《瞳您唱出好戲勢-音樂劇場》培訓計劃**

**鳴謝（排名不分先後）**

Wishes

Hello Chef LTD

Wingd make up

Mabs Mardulyn Charitable Foundation

李穎宜

林笑英

區天祈

張瑞蓮

莫綺鈴

曾楚雲

温柏萱繪本工作室

香港兆基創意書院 文化藝術中心

香港盲人輔導會 訊息無障礙中心

香港盲人輔導會 中央點字製作中心

就算再暗再黑天跌下來 用心便能上路

謝謝你伴我每步 謝謝你共我擁抱

《我們都一樣》歌詞

慶幸每步還有你在 縱使幾多障礙賽

沿途和你走進這人海

《愛一直都在》歌詞

原來每個人也獨特 有著不同的特質

若你共我並肩出發 成就美好的明日

《橙汁》歌詞

每點關心鋪出拼圖 燦爛前路 愛心足跡遍佈

繼續燃亮愛多美好

《燃亮愛》歌詞

督印： 譚靜儀

編輯顧問：曾淑儀、楊可欣

編輯：章礎筠

出版：香港盲人輔導會

出版日期：2022年7月

印刷數量：550本

版權所有 翻印必究

版權所有 翻印必究